มันนี่ทูเดย์
ครม.ไฟเขียวแก้ กม.คุมฟอกเงิน
6 ม.ค. 2559

ครม.ไฟเขียวแก้ กม.คุมฟอกเงิน
พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) มีมติอนุมัติหลักการร่างพระราชบัญญัติควบคุมการแลกเปลี่ยนเงิน โดยมีการเพิ่มหลักเกณฑ์การควบคุมเงินตามที่เป็นเงินบาทขาเข้าประเทศ และกำหนดมาตรการควบคุมตราสารทางการเงินผ่านแดน กำหนดบทลงโทษการฝ่าฝืนกฎหมายให้เป็นความผิดตามกฎหมายศุลกากรด้วย เพื่อให้เจ้าหน้าที่ศุลกากรมีอำนาจตรวจค้น ยึด หรืออายัดสิ่งของดังกล่าวได้ ซึ่งเป็นการปฏิบัติตามมาตรฐานสากลด้านการป้องกันปราบปรามการฟอกเงินและการต่อต้านการสนับสนุนทางการเงินแก่การก่อการร้าย เนื่องจากไทยเข้าเป็นสมาชิกขององค์กรต่อต้านการฟอกเงินเอเชียแปซิฟิก และจะต้องเข้ารับการประเมินรอบที่ 3 ในปี 2559
เว้นภาษีเปิดทาง บสท.ปิดบัญชี 
รายงานข่าวจากทำเนียบรัฐบาล แจ้งว่า คณะรัฐมนตรี (ครม.) มีมติยกเว้นภาษีธุรกิจเฉพาะ 3.3% และลดค่าธรรมเนียมการโอนและจดจำนองเหลืออย่างละ 0.01% ในทรัพย์สินที่กระทรวงการคลังรับโอนจากบรรษัทบริหารสินทรัพย์ไทย(บสท.) เนื่องจาก บสท.ยังไม่สามารถปิดชำระบัญชีได้และมีทรัพย์สินอีกประมาณ 3,000 ล้านบาท หรือประมาณ 15% ของทรัพย์สินที่ บสท.ซื้อมาบริหารทั้งหมด ที่ต้องทำการขายเปลี่ยนมือให้กับผู้สนใจ การยกเว้นภาษี และลดค่าธรรมเนียมดังกล่าว ทำให้คลังลดภาระการขายทรัพย์สินให้กับผู้ที่สนใจได้ถึง 500 ล้านบาท